میں اپنے اختیار میں ہوں بھی نہیں بھی ہوں، ندا فاضلی غزلیں
میں اپنے اختیار میں ہوں بھی نہیں بھی ہوں 
دنیا کے کاروبار میں ہوں بھی نہیں بھی ہوں 
تیری ہی جستجو میں لگا ہے کبھی کبھی 
میں تیرے انتظار میں ہوں بھی نہیں بھی ہوں 
فہرست مرنے والوں کی قاتل کے پاس ہے 
میں اپنے ہی مزار میں ہوں بھی نہیں بھی ہوں 
اوروں کے ساتھ ایسا کوئی مسئلہ نہیں 
اک میں ہی اس دیار میں ہوں بھی نہیں بھی ہوں 
مجھ سے ہی ہے ہر ایک سیاست کا اعتبار 
پھر بھی کسی شمار میں ہوں بھی نہیں بھی ہوں